भोपाल के साइ केंद्र पर नाडा के छापे  
राष्ट्रीय डोपिंग निरोधक एजेंसी ने एक सप्ताह में तीसरी बार छापे मारे और शनिवार को निशाने पर भोपाल स्थित केंद्र रहा।
एथलेटिक्स डोपिंग प्रकरण के बाद हरकत में आई राष्ट्रीय डोपिंग निरोधक एजेंसी ने एक सप्ताह में तीसरी बार छापे मारे और शनिवार को निशाने पर भोपाल स्थित केंद्र रहा।  मनपाल सिंह की अगुवाई में नाडा की टीम ने सुबह आठ बजे छापे मारने शुरू किए। उन्होंने खिलाड़ियों के कमरों की तलाशी ली और उनके मूत्र के नमूनों की जांच की।  नाडा के महानिदेशक राहुल भटनागर ने एक बयान में कहा, नाडा अधिकारियों की एक टीम ने आज मनपाल सिंह की अगुवाई में भोपाल में छापे मारे। इसमें नाडा के दो तकनीकी अधिकारी और दो महिला अधिकारी भी शामिल थी। उन्होंने कहा, टीम सुबह आठ बजे साइ सेंटर पहुंची और खिलाड़ियों के कमरों की तलाशी ली। उन्होंने खिलाड़ियों के मूत्र के नमूने भी लिए। भटनागर ने कहा, 25 खिलाड़ियों के मूत्र के नमूने लिए गए जिनमें वुशू (पांच महिला, पांच पुरुष), मुक्केबाजी (पांच महिला), जूडो (पांच महिला), हाकी (तीन महिला) और वाटरस्पोर्ट (दो महिलायें) खिलाड़ी शामिल हैं। इनके नमूने राष्ट्रीय डोप टेस्ट प्रयोगशाला में भेजे जायेंगे। टीम ने 38 कमरों की तलाशी ली। फूड सप्लीमेंट और बाकी दवाइयों के भी नमूने लिए।